HRVATSKI JEZIK – 15.i 16.4. – 2 sata

**CROBINHOODOVI Dunje Kalilić**

čitanka 126.-128.str.

**1.sat**

Što znaš o Robinu Hoodu ? Ispričaj!

( **Robin Hood** je središnji i [legendarni](https://hr.wikipedia.org/wiki/Legenda) [junak](https://hr.wikipedia.org/wiki/Heroj) niza [srednjovjekovnih](https://hr.wikipedia.org/wiki/Srednji_vijek) engleskih balada. U najranijim pisanim izvorima iz sredine 15. stoljeća opisan je kao krvoločan [pohlepan](https://hr.wikipedia.org/w/index.php?title=Pohlepa&action=edit&redlink=1) [pljačkaš](https://hr.wikipedia.org/wiki/Plja%C4%8Dka). Kasnije je Robin Hood u [anglosaskoj književnosti](https://hr.wikipedia.org/wiki/Anglosaska_knji%C5%BEevnost) postao plemić-[domoljub](https://hr.wikipedia.org/wiki/Domoljub) u anglosaskoj borbi protiv Normana. **Konačno mu se u 19.i 20. stoljeću mijenja lik u borca za**[**socijalnu pravdu**](https://hr.wikipedia.org/wiki/Socijalna_pravda)**, koji oduzima**[**bogatima**](https://hr.wikipedia.org/wiki/Bogatstvo)**i daje siromašnima.**

Prema srednjovjekovnim baladama, Robin Hood zajedno s brojnim suborcima te [Little Johnom](https://hr.wikipedia.org/w/index.php?title=Little_John&action=edit&redlink=1) i [Willom Scarletom](https://hr.wikipedia.org/w/index.php?title=Will_Scarlet&action=edit&redlink=1) živi skriven u Šervudskoj šumi ([engl.](https://hr.wikipedia.org/wiki/Engleski_jezik) *Sherwood Forest*) u blizini [Nottinghama](https://hr.wikipedia.org/wiki/Nottingham). Predmetom balada kasnije postaje i ljubav s Marianom. **Nije utvrđeno je li Robin Hood postojao kao stvarna povijesna osoba.**) – izvor Wikipedia

spomenik Robinu Hoodu

**Znači , Robin Hood je lik iz legende, za kojeg se ne zna je li postojao ili ne i da se borio kako bi siromašni imali dovoljno tako da je otimao bogatima. Lik spada u engleske legende.**

A što bi u naslovu značilo CRO? ( međunarodna oznaka za Hrvatsku)

Što onda očekuješ od priče nakon objašnjenja naslova?

Sada na glas pročitaj priču u Č str.126. i 127.

Je li te što iznenadilo ? Što ? Ispričaj usmeno!

Ovaj ulomak iz dječjeg romana govori o događaju iz Domovinskog rata. Rat je vodila Republika Hrvatska kako bi obranila svoje domove od napadača i osvajača.

Uz Razgovor usmeno porazgovaraj o pročitanom ulomku.

**Zapis u bilježnicu :**

**Crobinhoodovi**

(ulomak iz dječjeg romana)

 **Dunja Kalilić**

**Tema**: pas Ćoro ne želi napustiti svoj dom

**Likovi**: Ćoro, Nikša, Lena, Ado

**Mjesto radnje**: Dubrovnik

**Vrijeme radnje**: Domovinski rat

**Poruka**: Samo je jedan dom koji nosimo u srcu i koji trebamo čuvati.

Robin Hood – prema legend engleski narodni junak koji je pomagao slabijima

O Robin Hoodu snimljeni su mnogi igrani i crtani filmovi. Ako te zanima i ako imaš vremena, slobodno na poveznici pogledaj crtani film o tom junaku sinkroniziran na hrvatski jezik.

<https://www.youtube.com/watch?v=UA5hxg5smq0>

 Zadatak:

Čitaj izražajno do ne budeš zadovoljan svojim čitanjem!

Zamoli starije da ti ispričaju neku priču o Domovinskom ratu koje se sjećaju ili samo događaj koji je u ratu njih potresao i čega su se najviše bojali. Zatim to zapiši u 3-4 rečenice ( Moj primjer: Tada sam radila u PŠ Hum Stubički. Za vrijeme zračnih uzbuna odlazili smo učenici i ja k susjedu u podrum jer naš u školi nije bio siguran. Tada smo u PŠ od odraslih radile samo spremačica i ja kao učiteljica.)

**2.sat**

Pročitaj još jednom priču na glas. Koja te je riječ u tekstu najviše uznemirila? Zašto ?

Ispričaj o svom neugodnom iskustvu potresa koji smo svi doživjeli 22.3.2020. Kako se sada osjećaš ?

Normalno je da se bojiš, ali je važno da u svim budućim podrhtavanjima koja se još događaju i koja će se događati, bez obzira na opravdani strah ne reagiraš panično. Uz roditelje si u sigurnim rukama i oni će ti dati ispravne upute.

Koja je razlika između događaja koji smo mi proživjeli i događaja iz ulomka ? ( prirodna katastrofa na koju čovjek nema direktnog utjecaja kada se događa/ glupost nasilnika koji drugom čovjeku želi zlo, kad mu želi nauditi, ostaviti ga bez doma, uništiti sve zbog nekih suludih ideja i laži – želja za nečijim teritorijem, zemljom, prirodnim bogatstvima i ljepotama ………želja za nečijim tuđem).

S obzirom da su vaši djedovi i bake preživjeli i proživjeli Domovinski rat, a vaši roditelji bili još djeca, popričajte s njima kako su se osjećali, nad čime su strepili, čega su se bojali. ( Mislim da bi bilo važno i uputno napomenuti djeci da naše područje nije bilo direktno obuhvaćeno vojnim djelovanjima – osim preleta zrakoplova za koje nikad nisi znao gdje će djelovati i ispustiti bombe i bombardiranja Zagreba, ali da su naši Zagorci u raznim dobrovoljačkim i vojnim jedinicama sudjelovali u obrani naše domovine na mjestima gdje su se borbe odvijale. S obzirom da oni vole zemljovid, dobro bi bilo pokazati im područja izravnog ratnog djelovanja kroz 4 godine. Naravno da je sve ovo informativno i da djeca ovog uzrasta to doživljavaju kroz priče, doživljaje i osjećaje nas starijih.)

Razmišljajući i promišljajući na temelju vaših razgovora, izdvajam tri misli:

1. **„ A zašto bih ja odavde odlazio?! ……Ovo je moj dom. Jedini! Za mene ne postoji drugi dom!.....“**
2. **Čovjek je čovjeku vuk.**
3. **Zemlja je naša roditeljica i hraniteljica.**

Popričat ćete s djecom o tim mislima, te **odabrati jednu za koju će se dijete najviše emocionalno i** **intelektualno vezati** te će je zatim on pismeno objasniti u nekoliko rečenica. Ali prođite kroz sve, vrijedno je, a onda dozvolite djeci da se sami svojim dječjim rječnikom i razumijevanjem o tome izjasne )

 ( Napomene :

1. Što je za nas dom? Kako se u njemu osjećamo? Kako se osjećamo kad postoji prijetnja da ga izgubimo? – npr. potres, rat ? Što smo spremni učiniti za svoj dom, kako bismo ga obranili i ostali u njemu?
2. Kakvi moramo biti jedni prema drugima? Želiš li ti da je netko prema tebi loš? Kakav si ti prema drugima ? A odakle onda ova poslovica i u čemu se očituje ? Kad je čovjek čovjeku vuk?
3. Osvrnuti se na eko moment, pažnju i brigu za Zemlju, koja nam daje, ali i kažnjava naše preveliko miješanje u prirodne zakone Zemlje ( Dan planeta Zemlje)? Kako je ne zagađivati, kako je njegovati i brinuti o njoj jer ona onda izdašno daruje ? Npr. stručnjaci koji istražuju odakle Covid 19 sa velikom vjerojatnošću dolaze do zaključka da je nastao zbog poremećaja ravnoteže u životinjskom svijetu i općenito u prirodi. Svako je stvorenje na Zemlji tu s razlogom i u određenom je omjeru s razlogom. Kad se bilo što imalo poremeti, sve se ruši kao kula od karata. Ako djeca pokazuju interes za taj eko moment, možda im treba napomenuti i satelitske slike područja gdje sada nema zagađivanja – tvornice, automobili. A sve se može riješiti drugačije kako bismo svi bili sigurniji i sretniji – obnovljivi izvori energije.)

I ponovo vas molim, **odvojite ove sadržaje zaista na 2 dana.**